text: Død mand fundet i Kolding
  08 april 2015 kl. 04.20
  Politiet venter på svar fra obduktionsrapporten for at af- eller bekræfte om det er den forsvundne 39-årige Jonas Elfar Birgisson, som en jæger fandt død på en mark ved Kolding.
  Søndag formiddag blev politiet kaldt ud til en mark nær Plovfuren sydvest for Kolding. En jæger havde fundet en død mand.
  - Obduktionen blev foretaget i går, så vi får besked i løbet af formiddagen om det eventuelt er Jonas Elfar Birgisson, siger politikommissær Poul Steffensen til TV SYD.
  Politiet kunne ikke identificere offeret søndag.
  Den 39-årige Jonas Elfar Birgisson forsvandt fra sit hjem på Stejlbjergvej i Kolding i februar. Ingen har set ham siden den 18. februar.
  